

VLADA REPUBLIKE HRVATSKE

Zagreb, 27. srpnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo poljoprivrede |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Programa državne potpore za kompenzaciju rasta troškova proizvodnje u sektorima stočarske i biljne proizvodnje |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 39. Zakona o poljoprivredi („Narodne novine“, br. 118/18., 42/20., 127/20. - Odluka Ustavnog suda Republike Hrvatske, 52/21. i 152/22.), a u vezi s točkom 1. Zaključka u vezi s mjerom potpore za kompenzaciju rasta troškova proizvodnje u sektorima stočarske i biljne proizvodnje („Narodne novine“, broj 31/23.), Vlada Republike Hrvatske je na sjednici održanoj \_\_\_\_\_\_\_\_\_\_\_\_2023. donijela

**O D L U K U**

**o donošenju Programa državne potpore za kompenzaciju rasta troškova proizvodnje u sektorima stočarske i biljne proizvodnje**

**I.**

Donosi se Program državne potpore za kompenzaciju rasta troškova proizvodnje u sektorima stočarske i biljne proizvodnje, u tekstu koji je Vladi Republike Hrvatske dostavilo Ministarstvo poljoprivrede aktom, KLASA: 404-01/23-01/23, URBROJ: 525-13/867-23-18, od 17. srpnja 2023.

**II.**

Ukupna vrijednost Programa iz točke I. ove Odluke iznosi 30.960.000,00 eura.

Sredstva za provedbu Programa iz točke I. ove Odluke u visini od 21.672.000,00 eura osigurana su u Državnom proračunu Republike Hrvatske za 2023. godinu i projekcijama za 2024. i 2025. godinu u okviru financijskog plana Ministarstva poljoprivrede. Preostala sredstva u iznosu od 9.288.000,00 eura za 2024. godinu planirati će se prilikom izrade državnog proračuna za 2024. godinu i projekcija za 2025. i 2026. godinu u okviru danih limita ukupnih rashoda za razdjel 060 Ministarstva poljoprivrede.

**III.**

Zadužuje se Ministarstvo poljoprivrede da o donošenju ove Odluke izvijesti Agenciju za plaćanja u poljoprivredi, ribarstvu i ruralnom razvoju.

**IV.**

Zadužuje se Ministarstvo poljoprivrede da na svojim mrežnim stranicama objavi Program iz točke I. ove Odluke.

**V.**

Ova Odluka stupa na snagu danom donošenja.

PREDSJEDNIK

mr. sc. Andrej Plenković

**OBRAZLOŽENJE**

Program državne potpore za kompenzaciju rasta troškova proizvodnje u sektorima stočarske i biljne proizvodnje (u daljnjem tekstu: Program) izrađen je na temelju članka 39. Zakona o poljoprivredi („Narodne novine“, broj 118/18, 42/20, 127/20 - Odluka Ustavnog suda Republike Hrvatske, 52/21 i 152/22) i točke 1. Zaključka Vlade Republike Hrvatske u vezi s mjerom potpore za kompenzaciju rasta troškova proizvodnje u sektorima stočarske i biljne proizvodnje („Narodne novine“, broj 31/23). Programom se uređuje dodjela državne potpore na temelju Komunikacije komisije Privremeni okvir za mjere državne potpore u kriznim situacijama i za tranziciju radi potpore gospodarstvu nakon ruske agresije na Ukrajinu od 9. ožujka 2023. (SL C 101/3, 17.3.2023.)

Cilj Programa je pružiti financijsku potporu subjektima koji se bave proizvodnjom u osjetljivim sektorima stočarstva (govedarstva, svinjogojstva, ovčarstva, kozarstva, peradarstva, konjogojstva i pčelarstva) i biljne proizvodnje (voća, povrća, cvijeća, ljekovitog i aromatičnog bilja, šećerne repe, sjeme povrća i sjemenskog kukuruza) kako bi se ublažila iznimno velika povećanja cijena inputa proizvodnje, dok istovremeno cijene primarnih poljoprivrednih proizvoda iz predmetnih sektora ne prate u potpunosti rast troškova.

Dana 12. lipnja 2023. godine Europska komisija odobrila je Program, te je isti registriran pod oznakom SA.107858.

Program će se financirati u okviru sredstava Državnog proračuna, unutar financijskog plana Ministarstva poljoprivrede na aktivnosti T820072 Programi pomoći sektoru stočarstva, u ukupnom iznosu od 30.960.000 eura. Sredstva za provedbu Programa u visini od 21.672.000,00 eura osigurana su u Državnom proračunu Republike Hrvatske za 2023. godinu i projekcijama za 2024. i 2025. godinu u okviru financijskog plana Ministarstva poljoprivrede. Preostala sredstva u iznosu od 9.288.000,00 eura za 2024. godinu planirati će se prilikom izrade državnog proračuna za 2024. godinu i projekcija za 2025. i 2026. godinu u okviru danih limita ukupnih rashoda za razdjel 060 Ministarstva poljoprivrede.

Nastavno na navedeno, Ministarstvo poljoprivrede predlaže Vladi Republike Hrvatske donošenje Odluke o donošenju Programa državne potpore za kompenzaciju rasta troškova proizvodnje u sektorima stočarske i biljne proizvodnje.